**ZAPISNIK**

**s 15. sjednice Gradskog vijeća Grada Skradina**

15. sjednica Gradskog vijeća Grada Skradina održana je u petak 26. svibnja 2023.g. u

prostorijama Kulturnog centra u Skradinu, s početkom u 13,00 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 10, te postoji kvorum za pravovaljano odlučivanje. Sjednici su nazočni: Ivan Banić, Davor Brajković, Dalibor Damjanić, Dražen Kartelo, Tea Periša, Tonći Petrović, Slavko Skočić, Kristina Vlaić Bubalo, Nadija Zorica i Florijan Žižić. Sjednici opravdano nisu nazočni: Antonia Maretić, Fabijan Palinić i Marko Računica.

 Sjednici je nazočan gradonačelnik Grada Skradina Antonijo Brajković i zamjenik gradonačelnika iz reda pripadnika srpske nacionalne manjine Nikola Milović.

 Predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 12 točaka. Prijedloga za izmjenu i dopunu dnevnog reda nije bilo.

Predsjednica Gradskog vijeća Grada Skradina Nadija Zorica stavila na glasovanje predloženi dnevni red, te je isti jednoglasno usvojen (nazočno 10 vijećnika).

 Za raspravu i odlučivanje utvrđen je slijedeći

**D N E V N I R E D**

1. Prijedlog Odluke o izradi Izmjena i dopuna (IV) Prostornog plana uređenja Grada Skradina.
2. Prijedlog Odluke o izradi Izmjena i dopuna Urbanističkog plana uređenja naselja Skradin.
3. Prijedlog Odluke o izmjenama i dopunama Odluke o osnivanju radnih tijela.
4. Prijedlog Odluke o načinu, postupku i kriterijima za imenovanje ulica, trgova i naselja na području Grada Skradina.
5. Prijedlog Odluke o koeficijentima za obračun plaće službenika i namještenika Grada Skradina.
6. Prijedlog Odluke o određivanju plaće i drugih prava gradonačelnika i zamjenika gradonačelnika Grada Skradina i njihovim naknadama za rad ako dužnost obnašaju bez zasnivanja radnog odnosa.
7. Prijedlog Odluke o donošenju mjere demografske politike Grada Skradina u svrhu poticanja rješavanja stambenog pitanja mladih obitelji.
8. Prijedlog Odluke o socijalnoj skrbi Grada Skradina.
9. Prijedlog Odluke o načinu ostvarivanja prednosti pri upisu djece u Dječji vrtić Skradin.
10. Prijedlog Zaključka o stavljanju van snage Zaključka o davanju prethodne suglasnosti na Odluku o kriterijima i mjerila upisa, te načinu ostvarivanja prednosti pri upisu djece u Dječji vrtić Skradin.
11. Prijedlog Zaključka o davanju prethodne suglasnosti na Odluku o kriterijima i mjerilima upisa djece u Dječji vrtić Skradin.
12. Prijedlog Zaključka o prihvaćanju Izvješća o radu davatelja javne usluge za izvještajnu 2022.g. – „RIVINA JARUGA“ d.o.o. Skradin.

-2-

Sukladno članku 61. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

“1. Pitanje

Kad pocinju radovi na ulazu u Skradin kod sv.Jere te tko je izvodjac i sto je sa ulazom od autoceste

2.pitanje

Kad cemo zabranit iskrcaj/ukrcaj putnika i parking buseva kod ulaza u park odnosno pocet kaznjavat”

ODGOVORI:

Gradonačelnik Grada Skradina Antonijo Brajković odgovorio je:

„Vi svi znate da je to jedno od gorućih infrastrukturnih problema sigurnosti grada i da se projekt priprema dugi niz godina. Napokon, ove godine smo ishodovali građevinsku dozvolu. Prije toga, Hrvatske ceste su pokrenule postupak javne nabave radova. Prije mjesec dana donijele su odluku o izboru izvođača. To je varaždinska firma „Colas“. Kako sada stvari stoje, u dogovoru s Hrvatskim cestama, radovi bi trebali početi s završetkom turističke sezone, negdje u devetom mjesecu. Ako bi se s početkom radova započelo u jedanaestom ili dvanaestom mjesecu, onda dolazimo u problem sa slijedećom sezonom 2024.g. Dakle, imat ćemo situaciju da će radovi početi u jesen ove godine i to bi trebala biti zadnja godina bez pješačko-biciklističke staze.

Što se tiče radova na križanju za Skoriće, to je također problem dugi niz godina. Hrvatske ceste su izradili projektno-tehničko rješenje, predali su na ishodovanje dozvola i tu je negdje zapelo. Nadam se da ćemo ove godine dobiti dozvolu i da bi oni slijedeće godine to mogli uvrstiti u plan kako bi se radovi do 2025.g. mogli završiti. Zapelo je u smislu da postoje određene privatne opstrukcije. To je moguće u procesu ishodovanja građevinskih dozvola. Nije sporno da se nekog može izvlastiti, ali on može koristiti mehanizme pravne države da to razvuče najduže što može. Trenutno je to, više-manje, sve prevladano, postignut je dogovor i sad je projekt u županijskom Upravnom odjelu za prostorno planiranje i gradnju i mislim da nema zapreka da mu se izda građevinska dozvola. Kad se izda građevinska dozvola onda se može pregovarati s Hrvatskim cestama da se to uvrsti u neki od planova, a što ne bi trebao biti veći problem jer se radi o zahvatu do nekih cca milijun eura.

2. Što se tiče drugog pitanja, ovdje je nazočan komunalni i prometni redar. Svjesni ste činjenice da Skradin iz godine u godinu ima sve veći pritisak turističkih autobusa. Samo nekoliko gradova je to riješilo na adekvatan način. Mi imamo tu nesreću što imamo samo jednu ulicu i strašan promet na toj jednoj ulici. Svih 400 000 ljudi što uđu u Skradin ulaze u ulicu Aleja skradinskih svilara i početak Šibenske ulice. Svjesni smo tog problema i ja sam prije nekoliko dana razgovarao s projektantom da ponudi neko rješenje, odnosno kvalitetniji ulaz u parking i možda dva perona za turističke autobuse koji bi se trebali naplaćivati po većoj cijeni, po uzoru na Dubrovnik ili Crikvenicu koji to već rade. Paralelno s tim, razgovarao sam s profesorom s Prometnog fakulteta koji će ovih dana izaći na teren i napraviti elaborat, jer takva odluka i takav

-3-

građevinski zahvat će tražiti i prometni elaborat koji treba dobiti suglasnost Ministarstva unutarnjih poslova. Naša ideja je da svaki turistički autobus koji uđe u Skradin trebao bi se isključivo parkirati i iskrcavati putnike na tom predviđenom mjestu. Kao što sam i prethodno rekao, trebalo bi se pristupiti i kvalitetnijem ulazu u parking, jer ovaj sadašnji nije dobar. Znači mi moramo uložiti ozbiljne novce u malu rekonstrukciju tog dijela parkinga.“

Na dio pitanja koji se odnosi na kažnjavanje odgovor je dao komunalni i prometni redar Marin Klarić:

„Što se tiče kažnjavanja, vozači autobusa kad iskrcavaju putnike, podliježu kazni od samo 150,00 kn, plus, a što je jako teško dokazivo, odnosno nema obilježja prekršaja dok je vozač u autobusu. Samo jučer, izdano je jedanaest obaveznih prekršajnih naloga, ali teško je dokazati prekršaj dok je vozač za volanom i dati mu kaznu da je u prekršaju parkiranja. Isto tako, oni trenutno nemaju baš neku alternativu, odnosno ne mogu nikako izaći iz parkinga u smjeru auto puta, nego se moraju vratiti unatrag, čime čine prekršaj vožnje u krivom smjeru, za što profesionalni vozači riskiraju oduzimanje vozačke dozvole, a time i egzistenciju. Iz navedenog smo malo popustljiviji i nadam se da ćemo to dogodine riješiti.“

1. **FLORIJAN ŽIŽIĆ, nezavisni vijećnik:**

„Vlada RH je najavila promjene vezane za porez, odnosno neku vrstu porezne reforme kojom će se ukinuti plaćanje prireza čime će i grad Skradin izgubiti dio prihoda. Zanima me, u kojem će smjeru Grad ići, odnosno da li to znači da će grad Skradin povećati neke namete i koje kako bi nadoknadio gubitak prihoda?

2. Posljednje velike obilne kiše napravile su velike štete pa tako i štete vezane uz putove i ceste. Da li će se ići u saniranje tih šteta, a štete su velike i ima li Grad Skradin sredstva za sanaciju istih.“

ODGOVORI:

Gradonačelnik Antonijo Brajković odgovorio je:

„Što se tiče Vašeg prvog pitanja, da, Vlada Republike Hrvatske najavila je, prije dva dana, određenu reformu poreznog sustava koja će, budimo objektivni smanjiti prihode jedinica lokalne samouprave, jer se tim zakonom predviđa ukidanje prireza. Doduše, postoje kompenzacijske mjere, primjerice gradovi mogu autonomno uvesti najveće stope poreza, sukladno broju stanovnika. U našem slučaju prirez nije bio velik (5%) i za prošlu godinu prihod je iznosio 249.600,18 kn. Kako sada stvari stoje, pokušat ćemo ne uvesti dodatnu vrstu oporezivanja. Odreći ćemo se tih cca 250.000,00 kn, odnosno cca 30.000 eura. To nije velik iznos. Nećemo mijenjati stopu poreza na dohodak, oslobodit ćemo građane plaćanja prireza, a pokušat ćemo prihode namaknuti iz poboljšanja naplate komunalne naknade i nadam se da će nam ovaj zakon o turizmu omogućiti da poboljšamo prihod, jer smo jedinica lokalne samouprave koja zaista trpi veliki pritisak na infrastrukturu od jednodnevnih gostiju. Znači od svih ovih 400-500 tisuća ljudi koji uđu u Nacionalni par s ulaza Skradin, jednim manjim dijelom i sa ulaza u Roški slap, bi trebali, po novom zakonu (barem su takve najave) ostvariti nekakav prihod, ali pod uvjetom da se mi jedinice lokalne samouprave dogovorimo kolika je to naknada po gostu. Ministrica je najavila

-4-

kako bi te naknade bile od jednog do tri eura, i to u razdoblju od početka lipnja do rujna. Ako mi ostvarimo značajne prihode po toj osnovi i ako zakon ne bude propisao namjenu tih sredstava, došli bi u situaciju značajnog poboljšanja prihoda i ne bi bilo potrebe građane dodatno opteretiti.

2. Na našem području, osim u naselju Rupe, nisu uzrokovane štete na infrastrukturi. U nekim slučajevima bilo je štete na poljoprivrednim površinama, ali ne toliko da bi se proglašavala elementarna nepogoda. U naselju Rupe je nastala šteta, jer su kiše zbog konfiguracije terena, oštetile puteve. Relativno brzo smo reagirali, izašlo se na teren. Projektant je bio prije neki dan i naručena je geodetska podloga. Isto tako, naručen je projekt sanacije potpornog zida u naselju Rupe i to na dvije lokacije. Prioritet će imati ulica kojom ide autobus i nadam se da bi do mjeseca srpnja mogli naručiti radove. Sredstva su planirana u Proračunu.“

1. **DALIBOR DAMJANIĆ**, vijećnik Liste grupe birača – Željko Bajalica

„1. Kad će početi izgradnja cjevovoda Sonković – Prukljan?“

ODGOVORI:

Gradonačelnik Antonijo Brajković odgovorio je:

„Bio sam s mještanima Prukljana. Obećao sam da ću razgovarati s direktorom Vodovoda Šibenik što sam i učinio. Obećao mi je da će mi ponuditi neko tehničko rješenje. Ljudi iz Vodovoda trebaju vidjeti da li je tehnički izvedivo da se spajate na vodovod s tim cjevovodom koji ide paralelno uz auto-cestu. Ako to nije moguće, jedini način je da se spojite je iz Sonkovića. Za koji dan oni će ponuditi neko idejno rješenje projekta. Mi smo spremni to sufinancirati. Grad ionako dobiva određena sredstva od Nacionalnog parka koji se moraju isključivo utrošiti na projekte vodoopskrbe i odvodnje. Paralelno s tim, tražit će se građevinska dozvola i način financiranja. Taj projekt je puno realniji nego vodoopskrba zapadnog dijela grada, jer je cijev blizu naselja.“

1. **SLAVKO SKOČIĆ, vijećnik SDSS-a:**

„1. Razlog i plan iskapčanja vanjske rasvjete noću“

ODGOVORI:

Gradonačelnik Antonijo Brajković odgovorio je:

„Mi smo na nekim prethodnim sjednicama, pogotovo dok je bila zima, razgovarali na temu ogromnog povećanja troškova električne energije. Za ilustraciju, mi smo nekada trošak javne rasvjete plaćali 300.000,00 kn do 400.000,00 kn za cijelu godinu. Za mjesec ožujak ili veljaču ove godine došao je račun od 400.000,00 kn samo za jedan mjesec. Zbog povećanja cijene električne energije, došao je račun za jedan mjesec kao što smo to prije plaćali za cijelu godinu. Kako mi tome možemo doskočiti ili da uložimo četiri do pet milijuna kuna da zamijenimo još dodatnih 1300 rasvjetnih tijela na cijelom području kako bi uštedjeli nekih 70% ranije cijene kad smo imali najneštedljiviju rasvjetu. Cijena električne energije je poskupjela deset puta. Na jesen bi trebali završiti postupak javne nabave za zamjenu tih žarulja. Kad završimo taj cijeli zahvat, onda ćemo moći razmišljati da je rasvjeta upaljena od jedan do pet ujutro. I drugi gradovi primjenjuju model tzv. „svjetlostaja“, te na taj način se štedi električna energija. Nije popularno, ali je nužno.“

-5-

Sukladno članku 78. st. 7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 102.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 14. sjednice Gradskog vijeća Grada Skradina.

Kako se nitko nije javio za riječ, predsjednica Gradskog vijeća Grada Skradina Nadija Zorica je stavila na glasovanje Zapisnik s 14. sjednice Gradskog vijeća Grada Skradina, te je isti jednoglasno usvojen. (nazočno 10 vijećnika).

-6-

**RASPRAVA I ODLUČIVANJE**

**Točka 1.**

**Prijedlog Odluke o izradi Izmjena i dopuna**

**(IV) Prostornog plana uređenja Grada Skradina**

O prijedlogu Odluke o izradi Izmjena i dopuna (IV) Prostornog plana uređenja Grada Skradina uvodno izlaganje podnio je gradonačelnik Grada Skradina Antonijo Brajković. Naveo je kako je prostorno-planska dokumentacija jedna od temeljnih dokumentacija kojima se uređuju odnosi u jednom prostoru i ona mora obuhvatiti sve aspekte života od društvenih, kulturnih, infrastrukturnih kao i stanogradnje. Dalje je naveo kako se životne okolnosti mijenjaju iz dana u dan, pa i potrebe za prenamjenom zemljišta. Sukladno tome, ovo tijelo i Gradska uprava moraju voditi računa da u nekom kontinuitetu stalno bude u procesu izrade prostornih planova. Ono što može reći je da se prilikom izrade dokumentacije uvažio svaki zahtjev u smislu da je zaprimljen i proslijeđen tvrtki koja će izrađivati ovaj Plan. Potom je, po ovlaštenju gradonačelnika pročelnica Upravnog odjela za gospodarstvo, komunalne djelatnosti i lokalnu samoupravu Anita Ivić, nabrojila koje se sve radnje moraju poduzeti kako bi se donijela Odluka o donošenju Izmjena i dopuna (IV) Prostornog plana uređenja Grada Skradina. Potom je otvorena rasprava.

 Za riječ se javio vijećnik Florijan Žižić i pitao koliko to sve traje. Gradonačelnik Antonijo Brajković je odgovorio kako sve treba napraviti da to bude usvojeno u ovoj godini, ali teško je odrediti rokove koji ne ovise o postupanju tijela Grada.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o izradi Izmjena i dopuna (IV) Prostornog plana uređenja Grada Skradina, te je ista jednoglasno usvojena (10 nazočnih vijećnika).

Odluka se prilaže Zapisniku pod 1) i čini njegov sastavni dio.

**Točka 2.**

**Prijedlog Odluke o izradi Izmjena i dopuna**

**Urbanističkog plana uređenja naselja Skradin**

 O prijedlogu Odluke o izradi Izmjena i dopuna Urbanističkog plana uređenja naselja Skradin uvodno izlaganje podnio je gradonačelnik Grada Skradina Antonijo Brajković. Naveo je kako se, zbog istih razloga, pristupilo provođenju postupka izrade Izmjena i dopuna Urbanističkog plana uređenja naselja Skradin. Postupak navedenih izmjena teći će paralelno s postupkom izrade izmjena i dopuna IV PPUG-a. Potom je otvorena rasprava.

Za riječ se javio vijećnik Tonći Petrović i pitao da li je procedura izrade i donošenja Urbanističkog plana kraća od procedure kod izrade i donošenja Prostornog plana uređenja. Gradonačelnik Antonijo Brajković odgovorio je da nije.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o izradi Izmjena i dopuna Urbanističkog plana uređenja naselja Skradin, te je ista jednoglasno usvojena (10 nazočnih vijećnika).

Odluka se prilaže Zapisniku pod 2) i čini njegov sastavni dio.

-7-

**Točka 3.**

**Prijedlog Odluke o izmjenama i dopunama**

**Odluke o osnivanju radnih tijela**

Gradsko vijeće Grada Skradina jednoglasno je (10 nazočnih vijećnika) donijelo Odluku o izmjenama i dopunama Odluke o osnivanju radnih tijela.

Odluka se prilaže Zapisniku pod 3) i čini njegov sastavni dio.

**Točka 4.**

**Prijedlog Odluke o načinu, postupku i kriterijima za imenovanje**

**ulica, trgova i naselja na području Grada Skradina**

O prijedlogu Odluke o načinu, postupku i kriterijima za imenovanje ulica, trgova i naselja na području Grada Skradina, uvodno izlaganje podnijela je viša stručna suradnica za pravno-normativne poslove Paulina Radeljak. Navela je kako je pravni temelj za donošenje ove Odluke članak 7. Zakona o naseljima („Narodne novine“, broj: 39/22). Do donošenja navedenog Zakona prošle godine, na snazi je bio Zakon o naseljima iz 1988.g. (»Narodne novine«, br. 54/88.) koji je prema suvremenim potrebama imenovanja ulica i trgova bio zastario i neadekvatan za sređivanje

adresnog sustava jedince lokalne samouprave. Stupanjem na snagu novog Zakona o naseljima stvorili su se uvjeti za donošenje Odluke o načinu, postupku i kriterijima za imenovanje ulica, trgova i naselja na području Grada Skradina. Svrha donošenja ove Odluke je urediti postupak, način i kriteriji za određivanje imena naselja, ulica i trgova kao i utvrđivanje i označavanje područja naselja, ulica, trgova te označavanje zgrada kućnim brojevima. Na kraju je navela kako, s obzirom da u Gradu Skradinu nisu ustrojeni oblici mjesne samouprave, odluku kojom se određuje ime naselja, ulice i trga donosi predstavničko tijelo po prethodno pribavljenom mišljenju građana s područja na kojem se određuje ili mijenja ime naselja, ulice i trga. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o načinu, postupku i kriterijima za imenovanje ulica, trgova i naselja na području Grada Skradina, te je ista jednoglasno usvojena (10 nazočnih vijećnika).

Odluka se prilaže Zapisniku pod 4) i čini njegov sastavni dio.

**Točka 5.**

**Prijedlog Odluke o koeficijentima za obračun plaće**

**službenika i namještenika Grada Skradina**

O prijedlogu Odluke o koeficijentima za obračun plaće službenika i namještenika Grada Skradina uvodno izlaganje podnio je gradonačelnik Grada Skradina Antonijo Brajković. Naveo je kako se predloženom Odlukom određuju novi koeficijenti za obračun plaće službenika i namještenika u upravnim tijelima Grada Skradina sukladno mjerilima propisanim odredbama, Zakona o plaćama u lokalnoj i područnoj (regionalnoj) samoupravi („Narodne novine“, broj 28/10 i 10/23). Člankom 10. stavkom 2. Zakona utvrđeno je kako se koeficijenti određuju unutar

-8-

raspona od 1,00 do 6,00. Razlog zbog kojeg se predlažu novi koeficijenti za obračun plaće službenika i namještenika je usklađenje koeficijenata s navedenim Zakonom. Važećom Odlukom, koeficijenti za obračun plaće su niži od propisanog raspona, te je bilo potrebno izvršiti usklađenje istih. Naime, važeća Odluka o koeficijentima za obračun plaća donesena je sukladno odredbama Zakona o plaćama u lokalnoj i područnoj (regionalnoj) samoupravi („Narodne novine“, broj 28/10), a koja je između ostalog, sadržavala i odredbe o Proračunskim ograničenjima plaće. Slijedom navedenog, u važećoj Odluci, koeficijenti za obračun plaće utvrđeni su u nižem rasponu od, Zakonom propisanog, odnosno od 1,00 do 6,00. Zakonom o izmjenama i dopuni Zakona o plaćama u lokalnoj i područnoj (regionalnoj) samoupravi u dijelu koji se odnosi na Proračunska ograničenja plaća, članci 15. i 16. su izmijenjeni, te sukladno tome, proizlazi kako se, koeficijenti za obračun plaće službenika i namještenika moraju odrediti unutar, zakonom propisanog, raspona koeficijenata od 1.00 do 6,00. Iz navedenih razloga moralo se pristupiti izradi i donošenju nove Odluke. Na kraju je naveo kako su za provođenje ove Odluke osigurana sredstva u Proračunu Grada Skradina za 2023.g. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o koeficijentima za obračun plaće službenika i namještenika Grada Skradina, te je ista jednoglasno usvojena (10 nazočnih vijećnika).

Odluka se prilaže Zapisniku pod 5) i čini njegov sastavni dio.

**Točka 6.**

**Prijedlog Odluke o određivanju plaće i drugih prava gradonačelnika**

**i zamjenika gradonačelnika Grada Skradina i njihovim naknadama**

**za rad ako dužnost obnašaju bez zasnivanja radnog odnosa**

O prijedlogu Odluke o određivanju plaće i drugih prava gradonačelnika i zamjenika gradonačelnika Grada Skradina i njihovim naknadama za rad ako dužnost obnašaju bez zasnivanja radnog odnosa uvodno izlaganje podnio je gradonačelnik Grada Skradina Antonijo Brajković. Naveo je kako su do sada prava gradonačelnika i zamjenika gradonačelnika Grada Skradina regulirana kroz dvije važeće odluke: Odlukom o plaći i drugim pravima iz radnog odnosa gradonačelnika i zamjenika gradonačelnika Grada Skradina, kojom je određena plaća i druga prava gradonačelnika i zamjenika gradonačelnika koji dužnost obavljaju profesionalno (odnosno uz zasnivanje radnog odnosa), te Odlukom o naknadi za rad zamjenika gradonačelnika Grada Skradina koji dužnost obnašaju bez zasnivanja radnog odnosa kojom je određena visina naknade za rad i druga prava Gradonačelnika i zamjenika Gradonačelnika Grada Skradina koji dužnost obavljaju volonterski (odnosno bez zasnivanja radnog odnosa). Ovim se prijedlogom Odluke, zbog jednostavnosti i preglednosti prava dužnosnika, predlaže te dvije Odluke objediniti u jednu. Ovim se prijedlogom Odluke predlaže korekcija koeficijenata za obračun plaće gradonačelnika i zamjenika gradonačelnika koji dužnost obavljaju profesionalno sukladno članku 3. Zakona o izmjenama i dopuni Zakona o plaćama u lokalnoj i područnoj (regionalnoj) samoupravi, na način da se za obračun plaće gradonačelnika predlaže koeficijent 4,25, a za obračun plaće zamjenika gradonačelnika predlaže se koeficijent 3,15 (zbog ograničenja propisanog člankom 5. istog Zakona). Osnovica za izračun plaće utvrđena je Odlukom o

-9-

visini osnovice za obračun plaće državnih dužnosnika u visini od 3.890,00 kuna bruto (516,29 eura). Dalje je naveo kako su predloženi koeficijenti i osnovica za obračun plaće dužnosnika u okviru ograničenja propisanih odredbama članka 4., 5. i 15. Zakona o plaćama u lokalnoj i područnoj (regionalnoj) samoupravi. Predloženi koeficijent za obračun plaće gradonačelnika usklađuje se i s člankom 11. istog Zakona, koji propisuje kako „plaća pročelnika upravnog odjela ili službe, bez uvećanja za radni staž, ne smije se odrediti u iznosu većem od umnoška osnovice i koeficijenta za obračun plaće župana, gradonačelnika ili općinskog načelnika koji svoju dužnost obnaša profesionalno u istoj jedinici lokalne i područne (regionalne) samouprave“, a što bi se i dogodilo ukoliko se ne izvrše potrebne korekcije i ne donese predložena Odluka. Nakon kraćeg pojašnjenja daljnjih članaka prijedloga Odluke, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o određivanju plaće i drugih prava gradonačelnika i zamjenika gradonačelnika Grada Skradina i njihovim naknadama za rad ako dužnost obnašaju bez zasnivanja radnog odnosa, te je ista jednoglasno usvojena (10 nazočnih vijećnika).

Odluka se prilaže Zapisniku pod 6) i čini njegov sastavni dio.

**Točka 7.**

**Prijedlog Odluke o donošenju mjere demografske politike Grada Skradina**

**u svrhu poticanja rješavanja stambenog pitanja mladih obitelji**

O prijedlogu Odluke o donošenju mjere demografske politike Grada Skradina u svrhu poticanja rješavanja stambenog pitanja mladih obitelji uvodno izlaganje podnio je gradonačelnik Grada Skradina Antonijo Brajković. Naveo je kako se Grad Skradin, kao i ostali dijelovi Republike Hrvatske nalaze pred izazovima koji nose dugotrajni pad nataliteta, starenje stanovništva i iseljavanje radno sposobnoga i obrazovanog stanovništva. Obzirom na navedeno kao osnovni cilj i prioritet razvoja Grada Skradina, nameće se potreba za zadržavanjem, postojećih stanovnika i za privlačenje novih stanovnika. S namjerom da mlade ljude u što većoj mjeri potakne da u svom gradu nastave živjeti i raditi, Grad Skradin omogućiti će mladim obiteljima da kroz ovu mjeru osnuju pravo građenja na građevinskom zemljištu u vlasništvu Grada Skradina radi izgradnje obiteljske kuće. Na kraju je naveo kako ovom mjerom nije moguće u cijelosti riješiti problematiku demografskog stanja na području Grada Skradina, ali predstavlja početak rješavanja ovog problema s ciljem da se zaustave negativni demografski procesi. Potom je otvorena rasprava.

 Za riječ se javio vijećnik Florijan Žižić i pitao da li se mjere mogu ostvariti na privatnom zemljištu. Gradonačelnik Antonijo Brajković odgovorio je kako bi Grad u tom slučaju trebao otkupiti takvo zemljište i to po cijeni koju utvrdi ovlašteni sudski građevinski vještak. Na upit vijećnika Florijana Žižića da ako netko dobije neki poticaj, gradonačelnik mu je odgovorio kako je to nešto drugo i kako je prije godinu dana donesena odluka koja regulira takve slučajeve.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o donošenju mjere demografske politike Grada Skradina u svrhu poticanja rješavanja stambenog pitanja mladih obitelji, te je ista jednoglasno usvojena (10 nazočnih vijećnika).

Odluka se prilaže Zapisniku pod 7) i čini njegov sastavni dio.

-10-

**Točka 8.**

**Prijedlog Odluke o socijalnoj skrbi Grada Skradina**

 Nakon uvodnog izlaganja od strane više savjetnice za društvene djelatnosti Ane Dujić o prijedlogu Odluke o socijalnoj skrbi, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o socijalnoj skrbi Grada Skradina, te je ista jednoglasno usvojena (10 nazočnih vijećnika).

Odluka se prilaže Zapisniku pod 8) i čini njegov sastavni dio.

**Točka 9.**

**Prijedlog Odluke o načinu ostvarivanja prednosti**

**pri upisu djece u Dječji vrtić Skradin**

 Gradsko vijeće Grada Skradina jednoglasno je (10 nazočnih vijećnika) donijelo Odluku o načinu ostvarivanja prednosti pri upisu djece u Dječji vrtić Skradin.

Odluka se prilaže Zapisniku pod 9) i čini njegov sastavni dio.

**Točka 10.**

**Prijedlog Zaključka o stavljanju van snage Zaključka o davanju prethodne**

**suglasnosti na Odluku o kriterijima i mjerila upisa, te načinu**

**ostvarivanja prednosti pri upisu djece u Dječji vrtić Skradin**

 Gradsko vijeće Grada Skradina jednoglasno je (10 nazočnih vijećnika) donijelo Zaključak

o stavljanju van snage Zaključka o davanju prethodne suglasnosti na Odluku o kriterijima i mjerila upisa, te načinu ostvarivanja prednosti pri upisu djece u Dječji vrtić Skradin.

Zaključak se prilaže Zapisniku pod 10) i čini njegov sastavni dio.

**Točka 11.**

**Prijedlog Zaključka o davanju prethodne suglasnosti na Odluku**

**o kriterijima i mjerilima upisa djece u Dječji vrtić Skradin**

 Gradsko vijeće Grada Skradina jednoglasno je (10 nazočnih vijećnika) donijelo Zaključak o davanju prethodne suglasnosti na Odluku o kriterijima i mjerilima upisa djece u Dječji vrtić Skradin.

Zaključak se prilaže Zapisniku pod 11) i čini njegov sastavni dio.

-11-

**Točka 12.**

**Prijedlog Zaključka o prihvaćanju Izvješća o radu davatelja javne**

**usluge za izvještajnu 2022.g. – „RIVINA JARUGA“ d.o.o. Skradin.**

Nakon uvodnog izlaganja od strane članice Uprave-direktorice društva „RIVINA JARUGA“ d.o.o. Skradin Anite Banić, Gradsko vijeće Grada Skradina jednoglasno je (10 nazočnih vijećnika) donijelo Zaključak o prihvaćanju Izvješća o radu davatelja javne usluge za izvještajnu 2022.g. – „RIVINA JARUGA“ d.o.o. Skradin.

Zaključak se prilaže Zapisniku pod 12) i čini njegov sastavni dio.

Sjednica je završena u 14,10 sati.

**ZAPISNIK SASTAVILA**

Paulina Radeljak, v.r.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.